^ ser. 18 Puku ya Ke Eng Seo ge e le Gabotse Beibele e se Rutago?, yeo e gatišitšwego ke Dihlatse tša Jehofa, e thušitše ba bantši go ithuta Mangwalo ka tsela e rulagantšwego ka dihlogo. 17 Re ka akanya ka Esitere a rapela Modimo wa gagwe ka setu pele a bolela mantšu a: “Ge e ba wena kgoši o nkgaugetše gomme o bona e le mo gobotse, gona ke kgopela gore o phološe moya wa ka le setšhaba sa gešo.” (Esitere 7:3) Ela hloko gore o ile a kgonthišetša kgoši gore o be a hlompha kahlolo ya yona mabapi le seo se bego se bonagala se lokile. Ruri Esitere o be a sa swane le Wasithi, mosadi wa kgoši wa pejana, yoo a ilego a theola monna wa gagwe seriti ka boomo! (Esitere 1:10-12) Go feta moo, Esitere ga se a ka a nyatša bošilo bja kgoši bja go bota Hamani. Go e na le moo, o ile a lopa kgoši gore e mo šireletše kotsing yeo e bego e tla dira gore a bolawe.